Peter Skaarup (DF), 2014-01-31:
Vi behandler i dag B 22, som er et forslag til folketingsbeslutning om oprettelse af et nævn til sikring af offentligt ansattes ytringsfrihed.
Der er ingen tvivl for Dansk Folkeparti om, at vi synes, det er udmærket, at Enhedslisten sætter fokus på ytringsfriheden for de offentligt ansatte, det er et fornuftigt fokus at sætte, i øvrigt et fokus, der hele tiden skal være der.
Det er jo af vital betydning for samfundet, at offentligt ansatte, der ligger inde med en viden om en potentiel skandale, et embedsmandssvigt eller embedsforsømmelse, skal kunne træde frem uden at risikere fyring.
Og det er jo især bekymrende, når man igennem de seneste måneder har set embedsmænd blive brugt til at dække over politiske skandaler, som vi har oplevet flere gange her i Folketinget, men som jo også er situationen nogle steder i kommunerne og i den offentlige forvaltning.
For nylig oplevede vi en kæmpe skandale i Politiets Efterretningstjeneste, hvor chefen sammen med justitsministeren i øvrigt, hr. Morten Bødskov, og den tidligere formand for Retsudvalget, fru Anne Baastrup, med gustent overlæg forsøgte at forhindre Folketingets Retsudvalg i at gennemføre et besøg på Christiania, hvilket der jo har været stor enighed i Folketinget om var helt og aldeles uhørt.
Man bildte Folketinget ting ind, som overhovedet ikke passede, man stak Folketinget en løgn.
Heldigvis blev den skandale blotlagt, i hvert fald noget af den.
Nu må vi se, om justitsministeren får kigget videre på sagen, for vi ved jo langt fra alt, hvad der er foregået i den sag.
Netop den sag indrammer jo i virkeligheden meget godt problemet for offentligt ansatte, som næsten altid kan blive tvunget til at vælge mellem karrieren og loyaliteten på den ene side og sandheden og borgernes interesse på den anden side.
Og det er jo ikke i orden, det skal de ikke tvinges til.
De skal både kunne passe deres job, også på en loyal måde, fremføre, hvis der er brug for det, kritik eller forslag til ændringer internt, uden at de risikerer fyring, og de skal også, som de offentligt ansatte de er, i givet fald kunne fortælle om deres arbejde over for offentligheden.
Så det er et interessant initiativ fra Enhedslistens side, og som andre ordførere har været inde på, er det lidt mærkeligt, at man, når man er med til at fremsætte forslag og kommer i regering efterfølgende, ikke bare gennemfører dem.
Man kan altid diskutere, om det her forslag er evigt saliggørende, men i Dansk Folkeparti må vi i hvert fald sige, at vi er blevet mere positive over for det, efter vi har set den række af skandaler på det seneste.
Det er vigtigt, at offentligt ansatte har et sted, de kan henvende sig og få noget rådgivning i forhold til, hvad de kan sige, og hvad de ikke kan sige, og der er det så forslaget her, at nævnet ud over støttefunktionen også skal videreudvikle metoder til at skabe og forbedre en åben dialog i den offentlige sektor, som der er brug for, for det er trods alt på vegne af os alle sammen, at den offentlige sektor arbejder, det er skatteborgerne, der også betaler for, hvad der foregår.
Så der er ikke tvivl om, at der er et behov, og specielt et behov, hvis vi har en regering, der ikke er særlig kompetent og i stigende grad forsøger at tørre skandaler af på embedsmandsapparatet og skubber embedsmandsapparatet foran sig for at tage de kugler, der måtte komme.
Der kunne komme flere modeller i spil, herunder en ombudsmandsfunktion, som er en vigtig del af vores demokrati også.
Så vi vil afvente de endelige forslag, der kommer hen ad vejen i forhold til det her forslag på baggrund af udvalgsarbejdet, men der skal ikke herske tvivl om, at det pres, de offentligt ansatte oplever på deres ytringsfrihed i de her år, er til skade for os alle sammen, hvorfor det er nødvendigt at gøre noget.
Ydermere, og det skal jeg da lige have med, inden jeg slutter, har regeringen jo afgørende forringet mulighederne for at få indsigt i, hvad der foregår i dele af den offentlige sektor ved hjælp af den her offentlighedslov, som er trådt i kraft den 1. januar 2014.
Det er ikke godt, det er rigtig skidt, og her har man i øvrigt også ændret mening, fra før man sad i regering til nu, hvor man gennemfører det forslag, som man var imod, før man altså kom i regering.
Det er en skam, det er en skam for vores demokrati, at man afskærer borgerne fra at få indsigt i, hvad der foregår i centrale dele af vores offentlige apparat.